
A V I Z

asupra propunerii legislative privind acordarea sumei de 300 euro/hectar pentru plăţile directe în sectorul vegetal
În conformitate cu prevederile art. 95 din Regulamentul Camerei Deputaţilor, republicat, cu  modificările  ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind acordarea sumei de 300 euro/hectar pentru plăţile directe în sectorul vegetal, trimisă cu adresa nr. Pl-x 476 din 5 octombrie 2009, înregistrată sub nr.31/874 din 6 octombrie 2009.

Senatul, în calitate de primă Cameră sesizată a respins această iniţiativă legislativă în şedinţa din 30 septembrie 2009.
Potrivit dispoziţiilor art.75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 

În temeiul prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut propunerea legislativă menţionată mai sus, în şedinţa din 20 octombrie 2009.

Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr.777 din 6 iulie 2009 şi punctul de vedere al Guvernului transmis cu adresa nr. 1890 din 27 iulie 2009. 

În urma dezbaterilor, cu unanimitate de  voturi, s-a hotărât avizarea negativă a propunerii legislative, deoarece conform Tratatului de aderare la Uniunea Europeană, semnat în anul 2005, România a optat pentru aplicarea unei scheme simplificate de acordare a subvenţiei comunitare, şi anume Schema de Plăţi Unice pe Suprafaţă. România nu poate decide cuantumul pe hectar al plăţilor naţionale directe complementare şi al schemei de plată unică pe suprafaţă, acestea fiind reglementate prin Regulamentul CE nr. 73/2009 de stabilire a unor norme comune pentru sistemele de ajutor direct pentru agricultori în cadrul politicii agricole comune şi de instituire a anumitor sisteme de ajutor pentru agricultori, de modificare a Regulamentului CE nr. 1290/2005, CE 247/2006, CE 378/2007 şi de abrogare a Regulamentului CE nr. 1782/2008, iar România fiind stat membru aplică legislaţia comunitară existentă.

În raport cu obiectul şi conţinutul său, iniţiativa legislativă  face parte din categoria legilor ordinare.

